CHOW เร่งเครื่องขยาย “พลังงานทางเลือก” ทยอย COD โซลาร์รูฟ 28.15MW ไตรมาส 2
CHOW เร่งเครื่องขยาย “พลังงานทางเลือก” เลี่ยงภาวะต้นทุนสูง-รองรับกระแสเมกะเทรนด์ เผยปี 64 มีกำลังผลิตโซลาร์รูฟทะลุ 34.75 MW ทยอย COD โซลาร์รูฟ 28.15MW ไตรมาส 2/65
CHOW เร่งเครื่องขยาย “พลังงานทางเลือก” เลี่ยงภาวะต้นทุนสูง เผยปี 64 มีกำลังผลิตโซลาร์รูฟทะลุ 34.75 MW ทยอย COD โซลาร์รูฟ 28.15MW ไตรมาส 2/65
22 มี.ค. 2565

นายศุภชัย ยิ้มสุวรรณ ผู้อำนวยการฝ่ายการเงินและบริหาร บริษัท เชาว์ สตีล อินดัสทรี้ จำกัด (มหาชน) หรือ CHOW เปิดเผยว่า ในปี 2565 บริษัทฯ พร้อมเดินหน้าขยายธุรกิจพลังงานทางเลือก (Green Energy) อย่างเต็มตัว รองรับกระแส Mega Trend ที่ทั้งภาครัฐบาลและภาคเอกชน ต่างๆ ทั่วโลกเริ่มให้ความสนใจ และสนับสนุนการใช้พลังงานทางเลือกมากขึ้นเรื่อย ๆ  เพื่อดูแลสิ่งแวดล้อม และลดการใช้น้ำมันเชื้อเพลิงเพื่อแก้ปัญหาต้นทุนการผลิตพุ่งสูงขึ้นอย่างต่อเนื่องตามราคาน้ำมัน
“กระแสพลังงานทางเลือกหรือ Green Energy  ชัดเจนขึ้นอย่างมีนัยสำคัญ ในกลุ่มทั้งภาครัฐและเอกชนรายใหญ่ในช่วงนี้ หลังจากราคาน้ำมันพุ่งสูงขึ้นอย่างต่อเนื่อง โดยรัฐบาลออกมาสนับสนุนให้ใช้พลังงานทางเลือกอย่างเป็นรูปธรรมแล้วในหลายอุตสาหกรรม  ในขณะที่ภาคเอกชนรายใหญ่ เริ่มปรับมาใช้พลังงานไฟฟ้าจากธรรมชาติเพื่อลดต้นทุนในระยะยาวอย่างต่อเนื่อง ส่งผลให้ในปีที่ผ่านมา CHOW มีโครงการ Solar Rooftop ในมือเพิ่มขึ้นจาก 6.6 เมกะวัตต์เป็น 34.75 เมกะวัตต์ 
โดยกำลังการผลิตที่เพิ่มขึ้น  28.15 เมกะวัตต์  บริษัทฯ ได้ทำสัญญาซื้อขายไฟฟ้ารูปแบบเอกชนกับเอกชน (Private PPA) กับผู้ประกอบการหลากหลายอุตสาหกรรมโดยคาดว่าจะเริ่มทยอยจำหน่ายไฟฟ้าเชิงพาณิชย์ได้ในไตรมาส 2/2565 เป็นต้นไป”นายศุภชัย กล่าว
ทั้งนี้ในปี 2565 นอกจาก CHOW จะเร่งพัฒนาโครงการให้กับลูกค้าที่ต้องการลงทุนโครงการเป็นของตัวเอง และพัฒนาโครงการเพื่อจำหน่ายไฟให้กับลูกค้าแบบ Private PPA แล้ว ยังเดินหน้าขยายธุรกิจบริการให้คำปรึกษา แนะนำ ติดตั้ง จัดซื้อ และ ก่อสร้างระบบผลิตกระแสไฟฟ้าพลังงานทางเลือกเพิ่มขึ้นอย่างครบวงจรด้วย  จากความพร้อมทางด้านบุคลากร ที่มีความรู้ และประสบการณ์ในการพัฒนาโรงไฟฟ้าพลังงานแสงอาทิตย์ในต่างประเทศ ตลอดจนความสามารถในการเข้าถึงแหล่งเทคโนโลยีใหม่ ๆ ซึ่งเป็นจุดแข็งที่สำคัญของบริษัทฯ
ขณะที่โครงการในต่างประเทศพร้อมเดินหน้าตามแผนธุรกิจทันทีที่สามารถทำได้  โดยบริษัทฯ จะนำกระแสเงินสดที่ได้จากการขายสินทรัพย์โรงไฟฟ้าพลังงานแสงอาทิตย์ ไปเพิ่มโอกาสสร้างผลตอบแทนจากการลงทุนในโครงการขยายธุรกิจพลังงานทดแทนอย่างต่อเนื่อง เพื่อให้ธุรกิจพลังงานของบริษัทฯ เติบโตตามเป้าหมายที่วางไว้